Cliff Wilson

Chwaraewr snwcer proffesiynol o Gymru oedd Cliff Wilson (10 Mai 1934 – 21 Mai 1994). Daeth yn Bencampwr Amatur y Byd 1978. Ar ôl troi'n broffesiynol, cyrhaeddodd 16 uchaf y byd ym 1988 pan oedd yn 54 oed, er gwaethaf golwg gwael iawn a nifer o anhwylderau eraill.

 Blynyddoedd amatur 
Roedd Wilson yn chwaraewr snwcer amatur talentog a fagwyd yn Nhredegar, yr un dref â'i gyfaill a'i gyd-chwaraewr snwcer Ray Reardon. Enillodd Bencampwriaeth Genedlaethol Dan-19 yn 1952 a 1953 a Phencampwriaeth Amatur Cymru ym 1956.

 Ymddeoliad 
Roedd poblogrwydd snwcer yn gostwng yn ystod y 1950au ac roedd yn anodd iawn ymuno â'r gylchdaith broffesiynol gaëedig a bychan. Cafodd Wilson ei ddadrithio a rhoddodd y gorau i chwarae snwcer am bymtheg mlynedd.  Yn ystod y cyfnod hwn bu'n gweithio yn y gwaith dur yn Llanwern.

 Troi'n broffesiynol 
Adfywiodd diddordeb Wilson yn y gêm yn gynnar yn y 1970au ac, ar ôl ennill Pencampwriaeth Amatur y Byd IBSF yn 1978, trodd yn broffesiynol yn 45 oed y flwyddyn ganlynol.

Cyrhaeddodd yr un ar bymtheg uchaf yn y byd am un tymor, 1988/89, cyflawniad rhyfeddol i berson o'i oed (55 oed). Yn ddiweddarach, aeth ymlaen i ennill Pencampwriaeth gyntaf y Byd i Bobl Hŷn yn 1991 (gan guro Eddie Charlton 5–4 yn y rownd derfynol), ar y pryd yn cael gwobr o £16,000, ei wobr mwyaf yn ystod ei yrfa.

Roedd yn cael ei adnabod fel chwaraewr cyflym a pheryglus; ond, er iddo chwarae ym Mhencampwriaeth y Byd yn yTheatr y Crucible wyth gwaith, ni symudodd ymlaen y tu hwnt i'r rownd gyntaf erioed - record y mae'n ei rhannu gyda Rex Williams.

Chwaraeodd yn erbyn Ronnie O'Sullivan ifanc ym mhencampwriaeth y DG yn 1992 gan ennill 9–8. Aeth O'Sullivan yn ei flaen y flwyddyn ganlynol i ennill y bencampwriaeth.

Ei rediad uchaf yn ei yrfa oedd 136, a hynny yn Grand Prix 1989.

 Salwch a marwolaeth 
Tua diwedd ei oes, dioddefodd Wilson nifer o broblemau gyda'i gefn, ei ben-glin a'i galon, a dioddefodd o 'glefyd anweithredol o'r afu a'r pancreas'. Er hynny, parhaodd i chwarae'n broffesiynol a chyrraedd canrif yn y Bencampwriaeth Ryngwladol Agored ym mis Ionawr 1994. Bu farw ym mis Mai y flwyddyn honno. Roedd yn 60 oed.

 Cyfeiriadau 

Categori:Chwaraewyr snwcer o Gymru
Categori:Marwolaethau 1994
Categori:Genedigaethau 1934
Categori:Prosiect Wicipobl